Súradnice: 49°28′52″S 18°47′38″V﻿ / ﻿49,481111°S 18,793889°V﻿ / 49.481111; 18.793889

**Svrčinovec** je obec ležiaca v Žilinskom kraji v okrese Čadca.

Polohopis
---------

Svrčinovec leží na severozápade Slovenska v blízkosti trojmedzia Slovenska, Česka a Poľska. Obec leží na rozhraní Západných a Stredných Beskýd, v doline rieky Čierňanky, ktorá oddeľuje tri geomorfologické celky: Jablunkovské medzihorie na severe, Turzovskú vrchovinu (podcelok Predné vrchy) na západe a Kysucké Beskydy (podcelok Javorský Beskyd) na juhovýchode. Tieto pohoria patria do flyšového pásma a vrchy tvorené pieskovcami a ílovcami majú obmedzenú priepustnosť vody, preto sa tu po výdatných dažďoch vyskytujú zosuvy. Nadmorská výška centrálnej časti obce je od 430 do 637 m n. m. Najvyšším osídleným územím obce je osada Pod Bučkami. Najvyšším bodom celého katastrálneho územia je *Plané* s nadmorskou výškou 694 m n. m. v časti Potok na hranici s Čiernym.

Obec susedí na východe s obcou Čierne, na juhu a západe s mestom Čadca (mestské časti Čadečka, Podzávoz a Milošová) a na severe s českou obcou Mosty u Jablunkova.

### Časti obce

Od centra obce sú oddelené miestne časti Závršie, Potok a Zatky (časť obce ležiaca bezprostredne pri štátnej hranici s Českom).
V obci sa nachádza aj niekoľko malých osád (tzv. *kopaníc*), roztrúsených po okolitých vrchoch.

### Vodné toky

* rieka Čierňanka
* Šľahorov potok

Dejiny
------

Územie dnešného Svrčinovca bolo osídlené počas valašskej kolonizácie koncom 16. storočia pastiermi budatínskeho panstva, územie však patrilo strečnianskemu panstvu. Prvá zmienka sa vyskytuje v súvislosti s hraničným sporom medzi budatínskym panstvom a tešínskym kniežatstvom. Preto sa už v roku 1578 vybudovala murovaná obranná pevnosť *Jablunkovské Šance*, ktorá dohliadala na bezpečnosť na obchodnej ceste a na presadzovanie záujmov tešínskeho kniežatstva. Zanikla až po ukončení hraničného sporu v roku 1792. Prvá písomná zmienka o Svrčinovci ako o samostatnej obci pochádza z roku 1658. Názov obce je odvodený od hustých smrekových lesov (svrčín), ktoré sa vyskytovali v okolí. Koncom 18. storočia bola týmto územím vytýčená nová trasa obchodnej cesty cez Jablunkovský priesmyk do Sliezska a ďalej k Baltskému moru a cez Zwardoń do Żywca a Krakova. K rozvoju obce prispelo aj sprevádzkovanie Košicko-bohumínskej železnice v roku 1871 a trate do Żywca v roku 1884.

25. novembra 1938 bola severná časť obce spolu s obomi železničnými traťami zabratá Poľskom. Tento stav však trval iba do roku 1939, keď cez túto časť vkročili nemecké vojská na územie Poľska a po jeho kapitulácii bolo územie pripojené k Slovenskému štátu.
1. mája 1945 do obce vkročili sovietske vojská. V roku 1993 sa Svrčinovec stal pohraničnou obcou a bol vybudovaný hraničný priechod.

Politika
--------

Obec je súčasťou Euroregiónu Beskydy a spolu s obcami Čierne a Skalité tvorí mikroregión *Kysucký Triangel*.

### Obecné zastupiteľstvo

Obecné zastupiteľstvo tvoria v období 2018 – 2022 11 poslanci: 5 nezávislí, po 2 za KDH a SNS a po 1 za SMER-SD a SME RODINA – Boris Kollár.

### Obyvateľstvo

31. decembra 2013 tu žilo 3 583 obyvateľov.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Etnické zloženie obyvateľstva |
| --- |
| Národnosť |  % |
| Slováci | 98,29 |
| Česi | 0,98 |
| Rómovia | 0,06 |
| Maďari | 0,03 |
| Poliaci | 0,03 |
|

 | 

| Náboženské zloženie obyvateľstva |
| --- |
| Náboženstvo |  % |
| Rímskokatolícke | 97,37 |
| Bez vyznania | 0,98 |
| Evanjelická cirkev a.v. | 0,06 |
| Gréckokatolícke | 0,06 |
|

 |

### Partnerské obce

* Česko  Mosty u Jablunkova, Česko

Kultúra a zaujímavosti
----------------------

### Stavby

V obci sa nachádza rímskokatolícky kostol Ružencovej Panny Márie, postavený počas druhej svetovej vojny v modernistickom štýle a kaplnka Sedembolestnej Panny Márie v miestnej časti Závršie.

Hospodárstvo a infraštruktúra
-----------------------------

### Doprava

Obcou prechádza medzinárodná cesta I. triedy číslo 11 od hraničného priechodu s Českom do Žiliny. Cesta má spočiatku juhovýchodný, neskôr južný smer. Tranzitný význam tejto cesty by mali v budúcnosti prevziať plánovaná diaľnica D3 a rýchlostná cesta R5, ktorých križovatka je plánovaná medzi centrom obce a časťou Zatky. Občania i vedenie obce sa dlhodobo sťažujú na preťaženosť cesty I/11.
V obci odbočuje cesta I. triedy číslo 12 na severovýchod k hraničnému priechodu s Poľskom v Skalitom.
Miestne časti Závršie a Potok sú dostupné po odbočke z ceste III. triedy 011058 z Čadečky. Priame spojenie s centrom obce neexistuje.

Autobusovými linkami je obec spojená s Čadcou, Čiernym a Skalitým.

Cez Svrčinovec prechádzajú železničné trate číslo 127 zo Žiliny do Česka a 129 z Čadce do Poľska.

### Školstvo

V obci sa nachádza materská škola a základná škola, ktorej výstavba začala v roku 1933 a v roku 1959 začala výstavba novej budovy s telocvičňou. V časti Závršie sa nachádzala základná škola, kde v rokoch 1923 – 1925 vyučoval Peter Jilemnický (dnes je v jej budove kaplnka). V obci pôsobil i Peter Jaroš.

Rodáci
------

* František Jurišta (\* 31. marec 1925 – † 13. marec 2000), akademický maliar
* PhDr. Ján Jurišta (\* 23. august 1944), žurnalista, diplomat, veľvyslanec ČSSR v Argentíne, vedec a kandidát v prezidentských voľbách v roku 2014 za KSS
* Anton Pajonk, spisovateľ
* Terézia Mešťanová, spisovateľka
* František Dejčík, fotograf
* Branislav Padyšák, fotograf
* Viera Sojčáková-Cyprichová, učiteľka hudby, speváčka, organistka

Referencie
----------

1. ↑   *Registre obnovenej evidencie pozemkov* [online]. Bratislava: ÚGKK SR, [cit. 2011-12-31]. Dostupné online.
2. ↑   *Počet obyvateľov podľa pohlavia – obce (ročne)* [online]. Bratislava: Štatistický úrad SR, rev. 2023-04-03, [cit. 2023-04-12]. Dostupné online.
3. ↑   *Voľby do orgánov samosprávy obcí 2022 : Zoznam zvolených starostov* [online]. Bratislava: Štatistický úrad SR, 2022-10-30. Dostupné online.
4. ↑  JÚĽŠ. *Svrčinovčan v slovníkoch JÚĽŠ* [online]. Bratislava: Jazykovedný ústav Ľudovíta Štúra SAV. Dostupné online.
5. ↑  ÚRADNÍKOVÁ, Dagmar. *Obce po kalamitách ohrozujú zosuvy* [online]. www.pravda.sk, 2006-04-21, [cit. 2010-08-18]. Dostupné online.
6. ↑   HAŽÍKOVÁ, Iveta. *Ľudí na Kysuciach ohrozujú zosuvy pôdy* [online]. www.sme.sk, 2010-06-08, [cit. 2010-08-18]. Dostupné online.
7. 1 2 3
8. ↑   *Svrčinovský hájnik 2/2017* [online]. [Cit. 2019-10-03]. Dostupné online.
9. 1 2 3
10. ↑  FUKALA, Jan. *Československo-polský konflikt u Čadce v listopadu 1938* [online]. www.fronta.cz, 2008-02-05, [cit. 2010-08-18]. Dostupné online. (čeština)
11. ↑
12. ↑
13. ↑
14. ↑  Voľby do orgánov samosprávy obcí 2018
15. ↑  
HAŽÍKOVÁ, Iveta. *Svrčinovec stále rukojemníkom nákladnej dopravy* [online]. www.sme.sk, 2009-01-23, [cit. 2010-08-18]. Dostupné online.
16. ↑  
HAŽÍKOVÁ, Iveta. *Svrčinovec opäť blokujú kamióny* [online]. www.sme.sk, 2009-06-18, [cit. 2010-08-18]. Dostupné online.
17. ↑
18. ↑
19. ↑

Iné projekty
------------

Commons
* Spolupracuj na Commons Commons ponúka multimediálne súbory na tému **Svrčinovec**

| * z
* d
* u
Obce okresu Čadca (3 + 20) |
| --- |
| Mestá | 
* Čadca
* Krásno nad Kysucou
* Turzovka

 |
| Ostatné obce | 
* Čierne
* Dlhá nad Kysucou
* Dunajov
* Klokočov
* Klubina
* Korňa
* Makov
* Nová Bystrica
* Olešná
* Oščadnica
* Podvysoká
* Radôstka
* Raková
* Skalité
* Stará Bystrica
* Staškov
* Svrčinovec
* Vysoká nad Kysucou
* Zákopčie
* Zborov nad Bystricou

 |